Куэд жызыIэ нэхърэ, куэд зылэжь
КъБР-м Курортхэмрэ туризмэмкIэ и къэрал комитетым и унафэщI Шагин Сергей иджыблагъэ IущIащ республикэм къеблэгъа урысей сурэттех цIэрыIуэ, зыплъыхьакIуэ, «Россия из окна поезда», «The Range/Хребет» проектхэр зэхэзыгъэува Ланге Антон. Ахэр тепсэлъыхьащ Урысейм и ипщэ щIыналъэхэм я тхыдэ, щэнхабзэ, щIыуэпс къулеигъэхэр къэзыгъэлъэгъуэну «The Range/Хребет» проектыр зыхуэдэм.
«Кавказ Ищхъэрэм и курортхэр» ОАО-р къыдэIэпыкъуу ягъэкIуатэ мы Iуэхур накъыгъэ мазэм ирагъэжьэнущ, Кавказым и бгы тхыцIэ нэхъыщхьэм Iутурэ екIуэкIынухэм хэту. Зы илъэс зыхухаха лэжьыгъэм хагъэхьэнущ КъухьэпIэм къыщыщIэдзауэ КъуэкIыпIэм нэс, тенджыз ФIыцIэм щегъэжьауэ Каспийм нэс зыщаплъыхьыныр. Трахыну сурэтхэм къищынущ Кавказым ис лъэпкъ зэмылIэужьыгъуэхэм я фэеплъхэр, къамыхута щIыпIэхэр, нэгъуэщIхэри.
Кавказ Ищхъэрэм теухуауэ зэхуахьэс сурэтхэр альбому къыдагъэкIыжынущ, ахэр КИФЩI-м и музейхэм щагъэлъэгъуэнущ, уеблэмэ Урысейми хамэ къэралхэми я утыку нэхъ инхэм нагъэсынущ.
— 2008 — 2010 гъэхэм зэлэжьа «Россия из окна поезда» и проектым гу лъыуегъатэ Байкал е Камчаткэ щIыналъэ цIэрыIуэхэм къищынэмыщIа ди къэралым щIыпIэ гъэщIэгъуэн куэд зэриIэм, абыхэм нэхъ набдзэгубдзаплъэу еплъын зэрыхуейм. Си фIэщ мэхъу, «The Range/Хребет» лэжьыгъэм Кавказыр лъэныкъуэ куэдкIэ къызэрыдигъэцIыхуныр, ди бгылъэ щIыпIэхэм я теплъэм, тхыдэ мыхьэнэ зиIэ хъугъуэфIыгъуэхэм нэгъуэщIынэкIэ дызэрыригъэплъынур, — жиIащ «Кавказ Ищхъэрэм и курортхэр» IуэхущIапIэм и унафэщI Верещагин Сергей.
— Пэжыр жысIэнщи, сропагэ сызыхэт лэжьыгъэм сэри къыздэлажьэхэри дызэрыхуэIэкIуэлъакIуэм, апхуэдэуи «Кавказ Ищхъэрэм и курортхэр» IуэхущIапIэм ди жэрдэмыр къыддиIыгъыну зэрытегушхуар си гуапэщ. Иджырей ди гъащIэм мыхьэнэ щиIэщ «The Range» лэжьыгъэм хуэдэхэм. Къапщтэмэ, къэдгъэлъэгъуэну зи ужь дихьа щIыналъэр — Кавказыр — езыр гъэщIэгъуэн дыдэщ. Абы и щIыуэпсым хуэбгъэдэн щыIэу си фIэщ хъуркъым, — къыхигъэщащ Ланге Антон.
Гу зылъытапхъэ: Ланге Антон биологие щIэныгъэхэм я кандидатщ, художественнэ сурэтхэм я проект инхэм фIыуэ хэзыщIыкI IэщIагъэлIщ. Ар мызэ-мытIэу гуп гъэлъэгъуэныгъэхэми хэтащ, и закъуэуи выставкэхэр къызэригъэпэщащ. «Золотое яблоко», «Обложка года» саугъэтхэр абы къыхуагъэфэщащ, 2006 гъэм «РЖД» ОАО-м дэщIыгъуу «Россия из окна поезда» фото-кинопроектыр къызэригъэпэщащ. Къыхэгъэщыпхъэщ, 2011 гъэм Ланге Антон и иужьрей «My planet awards» лэжьыгъэм ВГТРК-м и саугъэтыр къызэрихьар
БАГЪЭТЫР Луизэ.
